奉題周南仲正字所藏閻立本畫蘇李別
作者：朱鼐
朝代：宋

paragraphs: 少卿昔在河梁別，執手踟躕不能發。
萬古初傳五字詩，努力相期在明德。
子卿海上氈爲食，故人朅來重相覿。
不覺看羊度歲年，却因射鴈傳消息。
人間此是長別離，少卿在虜子卿歸。
歸歟尚握漢臣節，留者永衣胡人衣。
天長地闊半尺絹，滿眼雲愁風景變。
一人仰叫頭脫冠，一人橫涕袖著面。
閻君國相稱畫師，未必想像能爾奇。
前身恐是胡婦子，曾見兩公分袂時。